钦定古今图书集成/明伦汇编/官常典/第727卷 > 边居谊
## 钦定古今图书集成/明伦汇编/官常典/第727卷 > 边居谊

按《宋史忠义传》：“居谊，随人也。初事李庭芝，积战功至
都统制。咸淳十年，以京湖制置帐前都统守新城。居
谊善御下，得士心，凡战守之具，治之皆有法。大兵至
沙阳，守将王大用不降，麾兵攻城，破之，执大用。吕文
焕意其小垒可不攻而破，居谊率舟师拒之。文焕列
沙阳所斩首招降，不从。明日，缚大用至壁下，使呼曰：
‘边都统急降，不然祸即至矣’。”居谊不答，又射榜檄入
壁中，居谊曰：“吾欲与吕参政语耳。”文焕闻之，以为居
谊降己也，驰马至，伏弩乱发，中文焕者三，并中其马，
马仆，几钩得之。众挟文焕，以他马奔走。越二日，总制
黄顺挟一人开东门走出降。明日，使顺来招之，居谊
曰：“若欲得新城邪？吾誓以死守，此何可得也！”顺又呼
其部曲，部曲欲缒城出，居谊悉驱以入，当门斩之。文
焕乃麾兵攻城，以火具却之，旋蚁附而上。居谊乃取
其家金，尽散将士，往来督战。会暮，破侵汉楼，楼火，延
毁民居，居谊度力不支，走还第，拔剑自杀，不殊，赴火
死。丞相伯颜壮其勇，购得其尸烬中观之。事闻，赠利
州观察使，立庙死所。